Elkapta a tájfun a Ferrari-kereskedést, 51 autó ment tönkre
A Kóbe nevű japán város Ferrari-kereskedését homokzsákokkal igyekeztek megvédeni a Dzsebi tájfuntól, de győzött a természet.
Az elmúlt 25 év legerősebb tájfunja csapott le a múlt héten Japánra. A Dzsebinek a helyi hatóság szerint legalább 11 halálos áldozata volt, emellett komoly anyagi károkat okozott. A Yahoo Japan beszámolója szerint ezek közé tartozik a Rokkó-szigeten található Ferrari-kereskedés is, amelyben szinte az összes autója megsérült.

A Kóbe városában található kereskedést a tájfun miatt nagyjából 1 méteres víz árasztotta el, emiatt az ott található 53 új és használt Ferrariból 51 ment tönkre – köztük olyanok is, amelyeket már megvett a tulajdonosa, de még nem vette át. Pedig az ott dolgozók mindent megtettek annak érdekében, hogy megvédjék a kocsikat, homokzsákokból próbáltak gátat építeni a kereskedés köré – kevés sikerrel.

A vihar után a kereskedés teherautóval szállította el a gépeket a roncstelepre. A kár nagyjából 9 millió dollár (kb. 252 millió forint). A biztosító valószínűleg megtéríti majd a kárt, ez azonban időbe telik majd.

Tavaly a Harvey hurrikán okozott komoly károkat az Egyesült Államokban, 1 millió autó ment tönkre az áradások során.

Ha máskor is tudni szeretne hasonló dolgokról, lájkolja a HVG Autó rovatának Facebook-oldalát.

Ide kattintva eléri a Nyüzsi további cikkeit, azonnali véleményeket, érdekességeket, szórakoztató mémeket, gif-eket, videókat.
Ferrari hurrikán nyüzsi japán Dzsebi tájfun